Document ID: /roh_data/filtered/fineweb-2-filterrobots_roh.jsonl.gz/28442

Sin il Lerchihof èn ins amez las preparativas pel brunch dal 1. D’avust. La stalla è pulida, las maisas per las sur 400 persunas èn era gia prontas. Mo la decoraziun ed il buffet mancan anc en la stalla.
E la gronda part da quai ch’i dat la sonda al buffet, ha la famiglia Lerchi fatg sezza. Dal paun cun paira enfin al jogurt e la confitura, tut è fatg sez.
Blers mauns gidan a preparar
Il brunch vegn organisà da la famiglia Lerchi, l’Uniun da musica Flem e la gruppa da gimnastica ils Saleps. Sustegn datti però era da la vischnanca da Flem.
E ussa, in di avant il brunch, ha cumenzà il spurt final. Las uniuns sco era la famiglia Lerchi èn vi da las ultimas lavurs. E lavur datti anc avunda.